กองทุนรวมปี’59 โต 14.42%
ในปี 2560 น่าจะได้เห็นการขับเคี่ยวอย่างเข้มข้นในอุตสาหกรรมกองทุนรวมอีกปีหนึ่ง
6 ม.ค. 2560

โดย...สวลี ตันกุลรัตน์ 
เปิดยอดของปี 2559 ไปได้อย่างสวยงามตามคาด เพราะสมาคมบริษัทจัดการลงทุน (AIMC) รายงานมาสดๆ ร้อนๆ ว่า ณ วันที่ 30 ธ.ค. 2559 กองทุนรวมทั้งระบบมีมูลค่าทรัพย์สินสุทธิ (NAV) อยู่ที่ 4.65 ล้านล้านบาท เพิ่มขึ้น 5.86 แสนล้านบาท หรือ 14.42% จากสิ้นปี 2558 ที่มีอยู่ 4.06 ล้านล้านบาท
ทั้งนี้ เพียงแค่เดือน ธ.ค. 2559 เดือนเดียว สินทรัพย์สุทธิในอุตสาหกรรมกองทุนเพิ่มขึ้นมาถึง 5.47 หมื่นล้านบาท หรือ 1.19% จากเดือน พ.ย. 2559 ซึ่งในจำนวนนี้มากกว่าครึ่งน่าจะเป็นผลมาจากคู่หูกองทุนประหยัดภาษี ทั้งกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF)
แม้ว่าจะต้องลุ้นกันมาตลอดปีว่า ยอดซื้อ LTF จะแผ่วลงไปหรือไม่ เพราะในช่วง 11 เดือนแรกของปีแทบจะไม่มีสัญญาณบวกจากยอดเงินไหลเข้าเลย แต่เมื่อตัวเลขเดือน ธ.ค. 2559 ออกมาเรียกว่า ทำให้บริษัทหลักทรัพย์จัดการกองทุน (บลจ.) ยิ้มแก้มปริกันเลย เพราะเพียงเดือนเดียว LTF มีสินทรัพย์สุทธิเพิ่มขึ้น 2.86 หมื่นล้านบาท
ทั้งนี้ ในปี 2559 มีกองทุน LTF เปิดใหม่ 24 กองทุน และมีสินทรัพย์สุทธิเพิ่มขึ้น 6 หมื่นล้านบาท หรือ 21.66% จากสิ้นปี 2558 มาอยู่ที่ 3.37 แสนล้านบาท
ขณะที่ RMF ในเดือน ธ.ค. แม้จะมีมูลค่าสินทรัพย์สุทธิเพิ่มขึ้นไม่มากเท่ากับ LTF แต่ก็ถือว่าคึกคักไม่น้อยเมื่อเทียบกับปีที่ผ่านมา โดยเพิ่มขึ้น 1.45 หมื่นล้านบาท และตลอดทั้งปีเพิ่มขึ้น 3.35 หมื่นล้านบาท หรือ 18.82% จากสิ้นปีก่อน มาอยู่ที่ 2.11 แสนล้านบาท




บลจ.ที่ครองแชมป์กองทุน LTF ยังคงเป็น บลจ.บัวหลวง ปิดยอดปี 2559 อยู่ที่ 9.06 หมื่นล้านบาท รองลงมาเป็น บลจ.กสิกรไทย อยู่ที่ 7.62 หมื่นล้านบาท และ บลจ.กรุงศรี อยู่อันดับ 3 มีอยู่ 5.33 หมื่นล้านบาท
นอกจากนี้ บลจ.บัวหลวง ยังมีส่วนแบ่งการตลาดของกองทุน RMF สูงที่สุดเช่นกันอยู่ที่ 5.91 หมื่นล้านบาท ตามมาติดๆ ด้วย บลจ.กสิกรไทย อยู่ที่ 5.25 หมื่นล้านบาท และ บลจ.ไทยพาณิชย์ 2.85 หมื่นล้านบาท
อย่างไรก็ตาม ในภาพรวมของอุตสาหกรรมกองทุนรวม บลจ.กสิกรไทย ยังคงมีส่วนแบ่งทางการตลาดมากที่สุด โดยมีมูลค่าสินทรัพย์สุทธิ 9.86 แสนล้านบาท (ลดลงเล็กน้อย หลังจากก่อนหน้านี้เคยขึ้นไปแตะที่ 1 ล้านล้านบาท) คิดเป็น 21.12% บลจ.ไทยพาณิชย์ ตามมาในอันดับ 2 และ บลจ.กรุงไทย อยู่ที่อันดับ 3
หากพิจารณาเฉพาะผลงานในปี 2559 จะพบว่า บลจ.กรุงไทย สามารถเพิ่มมูลค่าสินทรัพย์สุทธิได้มากที่สุดถึง 1.13 แสนล้านบาท คิดเป็นอัตราเติบโต 21.63% รองลงมาเป็น บลจ.บัวหลวง ทำได้ 9.52 หมื่นล้านบาท เติบโต 17.89% และ บลจ.ทหารไทย เพิ่มขึ้น 8.98 หมื่นล้านบาท คิดเป็นอัตราเติบโต 41.57% จากสิ้นปี 2558
ในขณะที่ บลจ.โซลาริส เป็นเพียง บลจ.เดียวที่มีสินทรัพย์สุทธิลดลง 3,090 ล้านบาท ที่แม้จะเป็นจำนวนเงินไม่มากนัก แต่สำหรับ บลจ.ขนาดเล็ก คิดเป็นอัตราการเปลี่ยนแปลงมากถึง 11.95% จากสิ้นปี 2558
ในปี 2559 ที่จะลืมไม่ได้ คือ บลจ.น้องใหม่ ที่เริ่มออกสตาร์ทในปีนี้ ทั้ง บลจ.บางกอกแคปปิตอล (เริ่มส่งข้อมูลให้สมาคมบริษัทจัดการลงทุน เมื่อเดือน มิ.ย. 2559) และ บลจ.ทาลิส (เริ่มธุรกิจกองทุนรวมเมื่อเดือน ต.ค. 2559) ที่มีมูลค่าทรัพย์สินสุทธิในระดับพันล้านบาทภายในเวลาไม่กี่เดือน
เพราะฉะนั้น ในปี 2560 น่าจะได้เห็นการขับเคี่ยวอย่างเข้มข้นในอุตสาหกรรมกองทุนรวมอีกปีหนึ่ง